SKRIFTLIG FORESPØRGSEL E-0963/00

af Gorka Knörr Borràs (Verts/ALE) til Kommissionen

(29. marts 2000)

Om: Tørke i Aragonien

Aragonien er en selvstyrende region med et alvorligt strukturproblem, nemlig tørke.

Siden 1915 har centralregeringen udarbejdet flere love og planer om projektering af kunstvandingsanlæg for at afhjælpe tørkeproblemet. Mange af arbejderne er imidlertid aldrig blevet realiseret af budgetmæssige årsager.

Nu har den politik for bevarelse af naturområder, som EU har iværksat, ført til indstilling af kunstvandingsprojekterne i store dele af Aragonien, hvad der har givet anledning til betydelig modstand fra befolkningens flertal i de berørte områder, som er af den opfattelse, at det tillægges større vægt at beskytte miljøet, end at landbrugerne i Aragonien får mulighed for at overleve.

Har Kommissionen undersøgt løsningsmodeller, som vil gøre det muligt at skabe overensstemmelse mellem den helt nødvendige miljøbeskyttelse og fastholdelse af områdets befolkning?

Mener Kommissionen ikke, at det ville være rimeligt at holde de landbrugere skadesløse, som af miljøhensyn må give afkald på at indføre kunstvanding på deres arealer?

Svar afgivet på Kommissionens vegne af Franz Fischler

(10. maj 2000)

Den nye politik for udviklingen af landdistrikterne, som Rådet vedtog i juni 1999, sigter på at skabe et sammenhængende og bæredygtigt grundlag, som kan sikre landdistrikternes fremtid og medvirke til bevarelse og skabelse af beskæftigelse, og som samtidig tager hensyn til miljøkravene. De væsentligste elementer i denne udvikling er en styrkelse af landbrugs- og skovbrugssektoren, en forbedring af konkurrenceevnen i landdistrikterne og en bevarelse af miljøet og kulturværdierne i landdistrikterne.

Blandt de strukturelle foranstaltninger omfattet af Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(1) findes f.eks. investeringsstøtte til landbrugsbedrifter med henblik på bevarelse af det naturlige miljø, udligningsgodtgørelse til ugunstigt stillede områder og områder med miljørestriktioner, støtteordning for miljøvenligt landbrug samt støtte til landbrugsmæssig virksomhed og aktiviteter i landdistrikterne inden for miljøbeskyttelse. Hvad udligningsgodtgørelsen nærmere angår, åbner artikel 16 i førnævnte forordning mulighed for, at landbrugere kan få støtte i form af betalinger til udligning af omkostninger og indkomsttab, der opstår i områder med miljørestriktioner, fordi den landbrugsmæssige udnyttelse er begrænset som følge af Fællesskabets miljøbestemmelser, hvis og i det omfang disse betalinger er nødvendige for at løse de specifikke problemer, som skyldes disse bestemmelser. Alle disse foranstaltninger burde kunne bidrage til at berolige det ærede parlamentsmedlem.

I fuld overensstemmelse med subsidiaritetsprincippet påhviler det den enkelte medlemsstat at udarbejde udviklingsprogrammer for landdistrikterne. I de områder, der ikke er omfattet af mål 1 som Aragonien, kan medlemsstaterne foreslå udviklingsprogrammer for landdistrikterne, der involverer de nævnte foranstaltninger med henblik på finansiering via EUGFL-garantien. Sådanne programmer skal blandt andet indeholde en beskrivelse af situationen i det pågældende område, områdets særlige problemer, den foreslåede strategi med prioriteringer samt foranstaltninger til iværksættelse af planerne.

Kommissionen behandler i øjeblikket forslagene til udviklingsprogrammer for landdistrikterne, som blandt andre de spanske myndigheder har fremsat den 30. december 1999, med henblik på en snarlig godkendelse.

(1) EFT L 160 af 26.6.1999.